Semesteravgift

**Semesteravgiften** er en avgift alle studenter må betale hvert semester gjennom Studentweb, og dekker SiO og Kopinor kompendier, evt. også SAIH og materiellavgift. **Du må ha betalt SiO-avgiften for å kunne ta eksamen.**

"For å kunne være en enkeltemnestudent, må du registrere deg i Studentweb og betale semesteravgift."

## Innbetaling

Du betaler semesteravgift for ett semester av gangen.

KID-nummer må benyttes ved betaling av semesteravgiften. Gjør du ikke det vil det kunne ta tid for oss å finne din innbetaling. Med korrekt KID-nummer vil betalingen din bli registrert automatisk. Når din betaling er registrert vil det stå «Betalt» på Studentweb sin forside. Det kan gå noen dager fra du betaler til vi får registrert dette i vårt system.

Har du spørsmål eller problemer, kontakt studieinfo@aho.no.

## Beløp

*Hva består semesteravgiften av?*
Semesteravgiften består av SiO-avgift, kopiavgift, SAIH-tierne og en eventuell materiellavgift.

**SiO-avgiften** (600 kr) er med på å finansiere Studentsamskipnadens velferdstilbud. Dette gir deg rett til å benytte deg av deres tjenester for studenter, bl.a. boliger, treningssentre, helse- og rådgivningstilbud, og studentbarnehager. Les mer om SiO her.

**Kopiavgiften** (ca. 210-220 kr for fulltidsstudenter, 120 kr for deltidsstudenter) går til Kopinor, og er en felles avgift alle studenter i Norge må betale for å kunne kopiere fra bøker eller bruke kompendier. Du kan lese mer om hva Kopinor-avtalen innebærer her.

**SAIH-tierne** (ca. 40 kr) er en valgfri avgift. Hvis du ikke ønsker å betale dette beløpet, trekker du fra 40 kr på totalbeløpet på fakturaen din. "Studentenes og akademikernes internasjonale hjelpefond (SAIH) jobber for akademisk frihet og tilgang til god utdanning for unge voksne. SAIH støtter 30 organisasjoner i 7 land i Latin-Amerika, Sørlige Afrika og Asia, som jobber med høyere utdanning- og opplæringsprosjekter. SAIH jobber også med politisk påvirkning i Norge og internasjonalt, for å bedre rammevilkårene for utdanning og utvikling globalt. Organisasjonen er partipolitisk uavhengig og har FNs menneskerettighetserklæring som grunnlag for sitt arbeid." Les mer om SAIH her.

"**Materiellavgift** betales i enkelte studier på grunn av et større forbruk av materialer. Nøyaktig beløp for materiellavgiften finnes på studiesiden til hvert enkelt studieprogram. Universitetet tar forbehold om endring av satsene." I tillegg kan det i løpet av semesteret forekomme studieavgift og egenbetaling i en rekke tilfeller, som er vanlig i tilknytning med kurs og erfaringsbaserte mastergradsstudier.

## Refusjon

Du kan søke om refusjon av semesteravgiften i noen tilfeller, bl.a. hvis

* du har betalt for mye
* du likevel ikke skal studere eller ta eksamen dette semesteret. Da burde du melde fra om at du har (a) sluttet på studieprogrammet eller (b) har fått innvilget permisjon, og sørge for at eventuelle undervisnings- og vurderingsmeldinger er trukket.
* du har betalt semesteravgift til en annen studentsamskipnad inneværende semester. Da kan du søke om fritak for avgiften ved ett av studiestedene, siden studenter er kun pålagt å betale semesteravgift til ett studiested.
* du er på utveksling *til* AHO. Da fritas du for semesteravgiften, men du må likevel betale kopiavgiften.

"Ved utveksling gjennom formelle utvekslingsavtaler er det vanlig at studenter bare skal betale avgifter til sin hjemmeinstitusjon. Dette innebærer at studenter som reiser på utveksling fra AHO betaler semesteravgiften ved AHO og fritas avgifter ved utvekslingsinstitusjonen."

### Søknad om refusjon

***NB!** AHO har ikke skrevet utfyllende om refusjon av semesteravgiften, men følgende gjelder for de fleste andre læresteder. Ta kontakt med studierådgiver for nøyaktig informasjon.*

Enkelte studiesteder ber deg fylle ut et søknadsskjema for refusjon som sendes til infosenteret ved ditt fakultet. Generelt skal du oppgi følgende:

* Hva søknaden angår
* Personalia: Fullt navn, studentnummer, og adresse
* Kontonummeret som beløpet skal utbetales til
* Underskrift og dato
* Legg ved dokumentasjon på alle betalte semesteravgifter. Dette kan være kvitteringer eller bankutskrift.

"Du mottok en kvittering på e-post når du betalte semesteravgiften. Kvitteringen ble sendt til den e-postadressen du er registrert med hos UiB når du betalte. Sjekk søppelpost hvis du ikke finner kvitteringen din."

## Bekreftelse på studentstatus

"Dersom du skal sende bekreftelse på studentstatus til f.eks. NAV eller andre instanser kan du bruke:

* Skjermbilde av studentbevisappen.
* Skjermbilde av forsiden på Studentweb (der det står at du har betalt og registrert deg).
* Kvitteringen du mottok på e-post (se ovenfor).
* Bokføringsbilag eller kontoutskrift fra banken.

## Referanseliste

1. ↑ 1,0 1,1 1,2 1,3 1,4 1,5 OsloMet: Semesteravgift 2022
2. ↑ 2,0 2,1 UiB: Betaling av semesteravgiften 2022
3. ↑ 3,0 3,1 3,2 AHO: StudentWeb Registrering, 2022
4. ↑ 4,0 4,1 4,2 4,3 AHO: Semesterregistrering og Studentweb 2022